दबिश से पहले ही गुड्‌डू निकल गया था, STF ने दोनों को कपड़ों से पहचाना
Bahubali Atiq Ahmed's Son, Asad Ahmed Encounter Last 24 Hours Story: Follow Uttar Pradesh (Prayagraj) UP Mafia-Politician Atiq Ahmed Latest News on Dainik Bhaskar. माफिया अतीक के बेटे असद और शूटर गुलाम के एनकाउंटर का आखिरी चैप्टर 24 घंटे पहले शुरू हुआ। उमेश पाल हत्याकांड के शूटर्स की लोकेशन मिलने के बाद 24 घंटे पहले ही STF की एक टीम झांसी पहुंची थी
माफिया अतीक के बेटे असद और शूटर गुलाम का एनकाउंटर झांसी में गुरुवार दोपहर साढ़े 12 से एक बजे के बीच हुआ। यूपी STF ने बताया कि इस एनकाउंटर का आखिरी चैप्टर इससे 24 घंटे पहले शुरू हुआ था। उमेश पाल हत्याकांड के शूटर्स की लोकेशन मिलने के बाद STF की एक टीम बुधवार को झांसी पहुंची थी।
STF को शुरुआती जानकारी गुड्‌डू मुस्लिम के छिपे होने की मिली थी। बाद में सोर्स ने असद और शूटर गुलाम के भी झांसी में चिरगांव के पास होने होने की जानकारी दी। हालांकि गुड्डू मुस्लिम तो STF के हाथ नहीं लगा, लेकिन असद और गुलाम STF के हत्थे चढ़ गए ।
STF असद और गुलाम को जिंदा पकड़ना चाहती थी
असद और गुलाम की लोकेशन मिलने के बाद STF दोनों को जिंदा पकड़ना चाहती थी, लेकिन उन्होंने फायरिंग शुरू कर दी। STF की जवाबी फायरिंग में दोनों मारे गए। असद को दो, जबकि गुलाम को एक गोली लगी।
STF की प्रयागराज यूनिट के डिप्टी SP नवेन्दु कुमार ने एनकाउंटर को लेकर झांसी के बड़ागांव थाने में FIR लिखवाई है। इसमें उन्होंने घटना की सिलसिलेवार जानकारी दी है। जानिए, प्लानिंग से लेकर बदमाशों से मुठभेड़ की पूरी कहानी...
STF के डिप्टी SP नवेंदु कुमार और विमल कुमार सिंह अपनी-अपनी टीम के साथ उमेश पाल हत्याकांड के आरोपियों की तलाश में जुटे थे। उन्हें 12 अप्रैल की रात गुड्‌डू मुस्लिम के झांसी के पारीछा में छिपे होने की सूचना मिली। सोर्स ने बताया कि वह पारीछा में सतीश पांडेय नामक शख्स के घर में छिपा है। पहले भी गुड्‌डू मुस्लिम यहां रह चुका था।
STF की दबिश से पहले ही गुड्‌डू वहां से निकल गया। इसके कुछ देर बाद ही 5-5 लाख के इनामी असद और मोहम्मद गुलाम के भी झांसी के आस-पास छिपे होने के इनपुट मिले। डिप्टी SP नवेंदु कुमार अपनी टीम के साथ दो गाड़ियों में झांसी के आसपास एक्टिव हो गए। STF ने अपने सारे सोर्स एक्टिवेट कर सर्विलांस टीम को भी सक्रिय कर दिया।
चिरगांव में असद और गुलाम की लोकेशन मिली
STF के सोर्स ने असद और गुलाम की पहली लोकेशन चिरगांव के पास होने की जानकारी दी। कंफर्म होने के बाद डिप्टी SP नवेंदु कुमार की टीम तुरंत चिरगांव पहुंच गई, लेकिन तब तक दोनों वहां से निकल गए। चिरगांव में मुखबिर ने बताया कि असद और गुलाम बाइक से पारीछा की तरफ गए हैं। बाइक की प्लेट पर नंबर नहीं लिखे थे।
मुखबिर ने बताया कि असद सफेद रंग का पठानी सूट पहने हुए है और उसने काली टोपी लगाई है, जबकि गुलाम लोअर और डार्क ग्रीन हाफ टी शर्ट पहने है और सिर पर रूमाल बांधे है। इतनी इन्फॉर्मेंशन से STF के पास इस बात की सूचना पुख्ता हो गई कि भागने वाले शख्स असद और गुलाम ही हैं।
ओवरटेक करने की कोशिश पर असद-गुलाम कच्चे रास्ते पर भागे
इसके बाद नवेंदु कुमार और विमल कुमार ने चिरगांव से पारीछा की तरफ जाने वाले हाईवे पर ट्रेसिंग शुरू की। सुबह करीब 11:30 बजे पारीछा बांध के मोड़ से करीब 100 मीटर पहले बाइक नजर आई। STF ने असद और गुलाम को स्कॉर्पियो SUV से ओवरटेक करने की कोशिश की। दोनों समझ गए कि उसमें पुलिस है और उन्होंने बाइक की स्पीड बढ़ा दी। इसके बाद उन्होंने बाइक कच्चे रास्ते पर दौड़ा दी।
STF के मुताबिक दोनों बदमाशों को बार-बार सरेंडर करने की चेतावनी दी गई, लेकिन दोनों कच्चे रास्ते पर करीब डेढ़-दो किमी तक बाइक दौड़ाते रहे। उसी समय विमल कुमार सिंह की टीम ने उन्हें सामने से घेर लिया। तभी असद और गुलाम की बाइक स्लिप होकर कच्चे रास्ते से नीचे गिर गई। इसके बाद दोनों ने उठकर जमीनी आड़ लेकर विदेशी पिस्टल से ताबड़तोड़ फायरिंग शुरू कर दी।
करीब 30 मिनट चली मुठभेड़, 49 राउंड फायरिंग हुई
असद और गुलाम की तरफ से गोलीबारी के बाद STF ने भी जवाबी फायरिंग शुरू की। कुछ जवान गाड़ी से उतरकर पेड़ की ओट में छिप गए। करीब 30 मिनट तक दोनों तरफ से रुक-रुककर फायरिंग हुई। नवेंदु कुमार ने अपनी पिस्टल से 2 फायर और विमल कुमार सिंह समेत टीम ने अपनी-अपनी पिस्टल से एक-एक फायर किए। थोड़ी देर में बदमाशों की तरफ से फायरिंग बंद हो गई।
कुछ देर इंतजार के बाद STF ने पास जाकर देखा तो असद और गुलाम दोनों घायल पड़े थे। दोनों को अस्पताल पहुंचाने के लिए 112 पर 12:52 बजे और एम्बुलेंस के लिए 12.55 पर फोन किया गया। दोनों को अस्पताल तक लेकर टीम पहुंची।
इसके बाद एनकाउंटर स्पॉट के एरिया को सील किया गया। वहां फोरेंसिक टीम ने जांच की। STF और असद-गुलाम के बीच जहां मुठभेड़ हुई। वह लोकेशन कानपुर-झांसी हाईवे से करीब 200 मीटर दूर है। आसपास का इलाका झाड़ियों वाला है। थोड़ी दूर ही पारीछा डैम का कंस्ट्रक्शन चल रहा है।
इस एनकाउंटर को समझने के लिए दैनिक भास्कर के रिपोर्टर ने लोगों से भी बात की...
गोलियों की आवाज से गूंजा इलाका
पारीछा डैम के ब्रिज पर काम कर रहे जितेंद्र और प्रकाश का कहना है, “हम लोग दोपहर में अपने काम में व्यस्त थे। तभी अचानक फायरिंग की आवाज सुनाई दी। करीब 15 मिनट तक गोलियां चलती रहीं। हमें लगा कि कोई शिकारी है, जो शिकार करने के लिए गोली चला रहा है।
इस वजह से हम लोगों ने इस बारे में ज्यादा कुछ नहीं सोचा। तभी पुलिस की एक गाड़ी आई। इसके बाद जब पुलिस की कई गाड़ियां आईं, तब पता चला कि कुछ बड़ा मामला हुआ है। इन गाड़ियों में एक गाड़ी पुलिस चौकी से आई, जिस में हूटर बज रहा था। इसके बाद लोग दौड़े। तब पता चला कि मुठभेड़ हुई है। कोई बड़ा अपराधी मारा गया है।”
अजमेर तक दबिशें, लेकिन दोनों भागते रहे
STF सूत्रों के मुताबिक, उमेश पाल की हत्या के बाद असद और गुलाम दोनों प्रयागराज से बाइक से कानपुर पहुंचे। यहां से बस पकड़कर नोएडा पहुंच गए। वहां करीब 15 दिन रहने के बाद दिल्ली चले गए। जहां एक पॉलिटिकल नेता के रिश्तेदार के संगम विहार स्थित घर में पनाह ली। वहां पर STF के पहुंचने की भनक लगते ही दोनों अजमेर निकल गए। वहां गुड्डू मुस्लिम भी छिपा था।
सूत्रों के मुताबिक, असद, गुलाम और गुड्डू मुस्लिम तीनों एक साथ करीब एक सप्ताह रहे। वहां अपने रिश्तेदार का फोन इस्तेमाल किया। इसी दौरान STF ने अजमेर लोकेशन मिलते ही वहां पर छापेमारी की, लेकिन तीनों वहां से भाग गए।
इस बीच, जानकारी मिली कि असद और गुलाम कोलकाता पोर्ट और आसनसोल के आसपास दिखाई दिए हैं। टीम ने वहां कई जगह दबिश दी, लेकिन कोई सफलता नहीं मिली। इसी बीच, गुड्डू मुस्लिम की झांसी में लोकेशन मिली। STF की टीम वहां पहुंची तो पता चला कि गुड्डू मुस्लिम तो निकल गया, लेकिन असद और गुलाम STF के हत्थे चढ़ गए। एनकाउंटर में दोनों मारे गए।
शूटर्स की तलाश में 2 देश, 8 राज्य में छापे
सूत्रों के मुताबिक, उमेश हत्याकांड के बाद पुलिस ने शूटर्स को पकड़ने के लिए 2 देश, 8 राज्य में छापेमारी की। SOG, STF और UP पुलिस की 22 टीमें इन्हें पकड़ने के लिए लगाई गई थी। STF ने नेपाल और थाईलैंड में भी छापेमारी की। इसके अलावा, पश्चिम बंगाल, दिल्ली, मध्य प्रदेश, बिहार, झारखंड, गुजरात और पंजाब, महाराष्ट्र में छापे मारे। हर शूटर के लिए 3 डेडीकेटेड टीमें लगाई गई थीं। वहीं, 3 टीमों को कॉल डिटेल और सर्विलांस के लिए लगाया गया था।
STF चीफ अमिताभ यश और IPS अनंत देव को दी थी जिम्मेदारी
उमेश पाल के शूटर्स UP पुलिस के लिए चैलेंज बन गए थे। ऐसे में इनको पकड़ने का टास्क STF चीफ अमिताभ यश और IPS अनंत देव को दिया गया। अनंत देव ने ही बिकरू कांड माफिया विकास दुबे को भी मार गिराया था। चीफ अमिताभ यश और IPS अनंत देव की टीम में STF के करीब 200 जवान हैं। उमेश पाल की हत्या केस में मोस्टवांटेड साबिर, गुड्‌डू मुस्लिम और अरमान फरार हैं।
अब आपको बताते हैं कि उनके पास से बरामद क्या-कुछ हुआ है... 
खबर से जुड़े इस लिंक को भी पढ़ें... 
एनकाउंटर में मारे गए असद-गुलाम के घर से रिपोर्ट
एनकाउंटर के बाद दैनिक भास्कर की टीम प्रयागराज में अतीक के घर चकिया पहुंची। वहां लोगों से असद के एनकाउंटर पर बात की, लोगों ने जो कुछ कहा वह हैरान करने वाला था। यहां के बाद हम शूटर गुलाम मोहम्मद के घर भी गए और उसके पड़ोसियों से बात की। पूरी खबर पढ़ें...
अतीक से आधी रात पूछताछ, आंखें दिखाता रहा 
माफिया अतीक अहमद और उसके छोटे भाई अशरफ से धूमनगंज पुलिस ने देर रात पूछताछ शुरू कर दी है। रात 10.30 बजे के बाद अतीक और अशरफ को नैनी सेंट्रल जेल से धूमनगंज थाने लाया गया। यहां दोनों को आमने-सामने बैठाकर पूछताछ हुई। अतीक अहमद और उसके भाई अशरफ अहमद को अभी धूमनगंज पुलिस स्टेशन में रखा गया है। यहां की सुरक्षा व्यवस्था बढ़ा दी गई है। पूरी खबर पढ़ें...
असद और गुलाम STF की 3 गोलियों से ढेर हुए:3 डॉक्टरों के पैनल ने रात 2 बजे तक पोस्टमॉर्टम किया 
झांसी एनकाउंटर में मारे गए अतीक अहमद के बेटे असद और शूटर गुलाम का 3 डॉक्टरों के पैनल ने गुरुवार देर रात 2 बजे तक पोस्टमॉर्टम किया। रिपोर्ट के अनुसार, माफिया के बेटे असद को दो गोलियां लगीं, जबकि शूटर गुलाम एक ही गोली में ढेर हो गया। पढ़ें पूरी खबर...